মিনার্ভার জালে বল জড়াতে চার্চিল ব্রাদার্সের ভরসা ইস্টবেঙ্গলের বাতিল তারকা। মঙ্গলবারই কলকাতা ছাড়ছেন তিনি। এই পর্যন্ত পড়ার পরে, অনেকেরই মনে হতে পারে কে এই তারকা ফুটবলার? 
তিনি উইলিস প্লাজা। ডার্বির ব্যর্থতার পরে ইস্টবেঙ্গল তাঁকে ছুড়ে ফেলে দিয়েছিল। মহমেডান স্পোর্টিং দ্রুততার সঙ্গে সই করিয়ে নিয়েছিল ত্রিনিদাদ-টোব্যাগোর স্ট্রাইকারকে। এর পরে ঘটনাপ্রবাহ অন্য দিকে মোড় নেয়। সোমবার ‘কহানি মে টুইস্ট’। প্লাজা সাদা-কালো শিবির ছেড়ে আইলিগের ক্লাবেই সই করছেন।

গঙ্গাপাড় ছেড়ে ত্রিনিদাদ-টোব্যাগোর স্টাইকার পাড়ি জমাচ্ছেন মাণ্ডবী পাড়ে। সব ঠিকঠাক চললে আইলিগের শেষ ম্যাচে প্লাজাকে খেলতে যাবে চার্চিলের জার্সি পরেই। আর প্লাজার জায়গায় অ্যাটলেটিকো দ্য কলকাতা, চেন্নাইয়িনের প্রাক্তন  তারকা ফিকরু লেমেসা তেফেরাকে দেখা যাবে মহমেডানের জার্সিতে। 
আইলিগ জেতার দৌড়ে এখনও প্রবল ভাবে রয়েছে মিনার্ভা। চার্চিল ধুঁকছে। গোয়ার ক্লাবটির শেষ ম্যাচ রয়েছে চলতি মাসের ৮ তারিখ। প্রতিপক্ষ পঞ্জাবের দল মিনার্ভা। সেই ম্যাচেই প্লাজার খেলার সম্ভাবনা প্রবল। চার্চিল ছেড়ে দিয়েছে বিদেশি সিওকে। নিজেদের বাঁচানোর জন্য চার্চিলের ভরসা এখন প্লাজা।
মিনার্ভার জালে বল জড়িয়ে ইস্টবেঙ্গল সমর্থকদের মুখের হাসি চওড়া করার সোনার সুযোগ এখন প্লাজার সামনে। কী করবেন তিনি? সময় এর উত্তর দেবে।